《消寒三集饮香亭处分得欲字》
清代·许传霈

消寒集第三，重来聚竹屋。屋小炉火红，竹疏窗纱绿。

我到独濡迟，走仆连番速。细雨洒前宵，步行石崅荦。

当门石尤奇，迎我如立鹄。盘飧已罗陈，野味胜鱼肉。

主客一笑言，今夕安且燠。吾生不善饮，而喜对糟麴。

三爵已酡颜，醉倒不自觉。客持右军书，琳琅重满幅。

惜余已矇眬，家鸡浑野鹜。把烛跋其尾，濡墨沾毫秃。

催诗寺钟声，声声印心曲。诗新句早成，此际淡无欲。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。